Ħarsa lejn l-istejjer ewlenin fil-ġurnali tal-lum il-Ħadd.
Ritratt fuq il-faċċata tal-Kap tal-Oppożizzjoni Adrian Delia u tal-President ta' Malta George Vella, hekk kif bħalissa hemm stennija kbira għal dak li se jiddeċiedi l-President dwar il-futur ta' Dr Delia, wara li żewġ terzi tad-deputati tal-grupp parlamentari taw vot ta' sfiduċja fit-tmexxija tiegħu u li jixtiequ li floku tilħaq bħala Kap tal-Oppożizzjoni Dr Therese Comodini Cachia. L-istorja tgħid li dawk li huma favur li Adrian Delia jibqa' Kap tal-Partit iridu li waqt il-laqgħa ta' nhar it-Tlieta meta se jiltaqa' il-kumitat eżekuttiv, dawk li vvutaw kontrih għandhom jitkeċċew mill-partit. Il-ġurnal tkellem ma' Dr Chris Said li kien dak li ressaq il-mozzjoni kontra Dr Delia u qal li hu u sħabu li vvutaw kontrih, m'għandhom l-ebda intenzjoni li jifirdu l-partit. Fuq l-istess suġġett, il-ġurnal jagħtina rapport ieħor li jgħid li l-futur ta' Adrian Delia jista' jispiċċa fil-Qorti Kostituzzjonali. L-istorja tgħid li wara li ltaqa' mad-deputati Nazzjonalisti, l-President George Vella kkonsulta ma' esperti legali fuq il-kostituzzjoni dwar kemm jistax ineħħi lil Delia minn Kap tal-Oppożizzjoni. Sa issa dwar il-każ ma ġiet ikkomunikata ebda deċiżjoni mill-uffiċċju tal-President. It-Torċa. Fuq il-faċċata ritratt tat-tribuna fil-Knisja ta' Raħal il-Ġdid li tlestiet hekk kif issa se tigħata t-titlu ta' Bażilika Minuri fis-26 ta' Lulju li ġej. Storja fuq il-faċċata tirreferi għall-aħħar rapport finanzjarju minn Fitch Ratings li żamm ir-rating ta' pajjiżna bħala wieħed stabbli u li Malta qegħda fuq quddiem meta wieħed iqabbel l-ekonomiji tal-pajjiżi Ewropej. Malta ngħatat dan ir-rating pożittiv minkejja d-daqqa ta' ħarta li tat il-pandemija lill-ekonomija dinjija. Storja oħra tgħid li permezz ta' standads għas-servizzi għall-vittmi ta' vjolenza domestika, l-Awtorita' ta' Standards ta' Ħarsien Soċjali trid toffri servizzi mhux biss lil dawk il-vittmi li l-każ tagħhom diġa' ġie rapportat talli trid anki tagħmel kuraġġ biex iktar persuni li jgħaddu minn din il-vjolenza ikunu lesti li jitkellmu u jitolbu l-għajnuna. Storja oħra tgħid li l-ewroparlamentari Laburista Josianne Cutajar temmen li l-Gvernijiet u l-istituzzjonijiet għandhom imexxu b'eżempju fil-flessibilita' fix-xogħol. Il-Mument Storja fuq il-faċċata b'titlu li jgħid li l-eżekuttiv tal-Partit Nazzjonalista se jiltaqa' nhar it-Tlieta li ġej u dan minħabba s-sitwazzjoni delikata li jinsab fiha l-partit wara li żewġ terzi tad-deputati nhar it-Tlieta li għaddew sfiduċjaw lill-Kap Adrian Delia u pproponew li Dr Therese Comidini Cachia teħodlu postu bħala Kap tal-Oppożizzjoni. Storja oħra fuq il-faċċata tgħid li dwar il-begħ tat-tlett sptarijiet, bl-uffiċċju nazzjonali tal-verifika qal li dan il-begħ kellu nuqqas ta' diliġenza, anomaliji ċari u taħwid, koinċidenzi u tħassib kbir. Fuq il-faċċata storja li tgħid li Melvin Theuma akkużat li kien dak il-persuna li serva ta' middleman għall-qtil tal-ġurnalista Daphne Caruana Galizia kien infurmat dwar it-talba għal maħfra presidenzjali li qed jagħmel wieħed mill-allegati qattiela, Vincent Muscat il-Koħħu, u anki li kien qed jirrifjuta ftehim li jingħata tletin sena ħabs. Skont il-ġurnal, dan se joħrog minn wieħed mir-recordings tat-telefonati ta' Melvin Tehuma mal-allegat mandant tal-qtil Yorgen Fenech. Storja oħra tirraporta dwar il-kriżi li jinsab fiha l-Partit Nazzjonalista u kif il-Kap Nazzjonalista Adrian Delia qed jaħseb fuq li jieħu azzjoni dixxiplinarja kontra dawk li vvutaw kontrih. Kullħadd. Il-ġurnal jirraporta wkoll fuq il-kriżi li jisab fiha l-Partit Nazzjonalista u li l-kostituzzjoni tindika li biex ikun hemm Kap tal-Oppożizzjoni differenti, id-deputati reibelli tal-Partit Nazzjoanlsita iridu joħolqu partit għalihom jew jisseħbu mal-Partit Demokratiku, sitwazzjoni li tista' tibqa' tkarkar matul dan is-sajf. L-istorja tgħid li Adrian Delia jista' jibqa' mdendel bħala Kap tal-Partit bl-appoġġ tat-tesserati. Storja oħra fuq il-faċċata tirreferi għall-aħħar tbassir pożittiv dwar l-ekonomija Maltija mill-Kummissjoni Ewropea, li Malta hi l-unika pajjiż li għas-sena d-dieħla se tkun irkuprat mid-daqqa kbira li tat il-pandemija lill-ekonomiji kollha tad-dinja nkluż dawk fl-Ewropa. Il-ġurnal jiddedika l-faċċata tiegħu dwar il-kriżi li għaddej minnha il-Partit Nazzjonalista fejn din id-darba dawk li vvutaw kontra Adrian Delia jemmnu li dan jista' jiġi mkeċċi mill-kariga mill-Kunsill Ġenerali Nazzjoanlista, iżda qed isostnu wkoll li m'għandhom ebda intenzjoni li jifirdu lill-partit. Skont il-ġurnal il-President ta' Malta kkonferma li Adrian Delia tilef il-fiduċja tal-maġġoranza tad-deputati tiegħu. Illum Il-ġurnal ukoll jiddedika l-faċċata dwar il-kriżi tal-Partit Nazzjonalista, bit-titlu jgħid li Adrian Delia f'idejn il-President, filwaqt li l-Partit Nazzjonalista jistenna deċiżjoni. Ġurnata silenzju assolut mill-uffiċċju tal-President waqt li l-Partit Nazzjoanlsita maħkum minn kriżi politika u kostituzzjonali bla preċedent.